CELEX: E2019P0001
Language: fi
Date: 2018-09-10 00:00:00
Title: Borgarting lagmannsrettin 10. syyskuuta 2018 päivätty pyyntö saada EFTAn tuomioistuimelta neuvoa-antava lausunto asiassa Andreas Gyrre v. Norjan hallitus (Asia E-1/19)

16.5.2019   
            
            
               FI
            
            
               Euroopan unionin virallinen lehti
            
            
               C 167/10
            
         
      Borgarting lagmannsrettin 10. syyskuuta 2018 päivätty pyyntö saada EFTAn tuomioistuimelta neuvoa-antava lausunto asiassa Andreas Gyrre v. Norjan hallitus
      (Asia E-1/19)
      (2019/C 167/06)
      Borgarting lagmannsrett (Borgartingin muutoksenhakutuomioistuin) on esittänyt 10. syyskuuta 2018 päivätyn pyynnön saada EFTAn tuomioistuimelta neuvoa-antava lausunto asiassa Andreas Gyrre v. Norjan hallitus. Pyyntö saapui tuomioistuimen kirjaamoon 3. tammikuuta 2019 ja koskee seuraavaa kysymystä:
      
                  1.
               
               
                  Onko tulkittava niin, että sopimattomista elinkeinonharjoittajien ja kuluttajien välisistä kaupallisista menettelyistä sisämarkkinoilla annetun Euroopan parlamentin ja neuvoston direktiivin 2005/29/EY liitteessä I oleva 9 kohta kattaa tilanteet, joissa elinkeinonharjoittaja ilmoittaa tai luo perättömän vaikutelman, että tuotetta voidaan myydä laillisesti ETA-valtiossa, jos on olemassa lainsäädäntöä, kuten Lontoon olympiakisoja ja paralympialaisia koskeva laki vuodelta 2006, jossa säädetään, että tuotetta ei saa laillisesti myydä, ja joka pannaan täytäntöön kansallisen lainsäädännön nojalla?
                  
                              a.
                           
                           
                              Onko tämän arvioinnin kannalta merkitystä sillä, että kieltoa sovelletaan siinä ETA-valtiossa, jossa tuotetta on tarkoitus käyttää, mutta ei valtiossa, jossa tuotetta myydään?
                           
                        
                              b.
                           
                           
                              Vaikuttaako tähän arvioon se, jos myyntitapahtuman jälkeen todetaan, että kielto oli ETA-oikeuden vastainen?
                           
                        
            
                  2.
               
               
                  Jos todetaan, että kansallisen lain mukainen kielto on vastoin ETA-oikeuden sääntöjä ja sillä on vaikutusta tilanteen arvioinnin kannalta direktiivin 2005/29/EY liitteessä I olevan 9 kohdan perusteella:
                  
                              a.
                           
                           
                              Muodostaako Lontoon olympiakisoja ja paralympialaisia koskevassa vuoden 2006 laissa tarkoitettujen lippujen kaltaisten lippujen edelleenmyyntiä koskeva kielto kaupallisia käytänteitä koskevan säännöksen, joka kuuluu sopimattomista elinkeinonharjoittajien ja kuluttajien välisistä kaupallisista menettelyistä sisämarkkinoilla annetun direktiivin 2005/29/EY soveltamisalaan?
                           
                        
                              b.
                           
                           
                              Estääkö direktiivi edelleenmyynnin kansallisen kieltämisen, josta säädetään esimerkiksi Lontoon olympiakisoja ja paralympialaisia koskevassa vuoden 2006 laissa, jos tällaisella kiellolla voidaan turvata paitsi kuluttajansuoja myös muita näkökohtia, kuten turvallisuus?
                           
                        
                              c.
                           
                           
                              Jos on tarpeen varmistaa, onko urheilutapahtumien, kuten olympiakisojen, lippujen edelleenmyynnin rajoittaminen ETA-sopimuksen, muun muassa ETA-sopimuksen 11 ja 36 artiklan, mukaisten perusoikeuksien vastaista, millaisia arviointiperusteita kansallisen tuomioistuimen olisi käytettävä arvioidessaan, ovatko tällaiset rajoitukset sopivia ja välttämättömiä perusteltujen tavoitteiden, kuten kuluttajansuojan ja turvallisuuden, saavuttamiseksi?